སོགས་མདོ་རྒྱུད་དུ་མ་ནས་ལུང་བསྟན་པའི་ཐོག་ཏུ་བས་ཏེ་འབྲི་གུང་དུ་ཕེབས། འགྲོ་མགོན་ཕག་གྲུའི་སློབ་མ་མི་ཉག་སྒོམ་རིན་གྱི་ཐེལ་གྱི་གནས་གཞི་ཕུལ་བས་བྱང་ཆུབ་ཀྱི་གླིང་རིན་པོ་ཆེ་འདི་ཉིད་བཏབ། གནས་འདི་བྱ་རྒོད་ཕུང་པོའི་རི་དང་ཁྱད་པར་མེད་ཅིང་དེ་ཉིད་ཀྱི་ཡོན་ཏན་ཀུན་ཚར་བར་ཞལ་གྱི་བཞེས་ཤིང་འདིར་ཚེའི་དུས་བྱས་པའི་སྲོག་ཆགས་གྲོག་སྦུར་ཡན་ཆད་ཀྱང་ངན་སོང་དུ་མི་གཐོང་བ་དང་། བླ་གཡེལ་དུ་ཕྱི་པ་ཙམ་ཀྱང་དོན་དང་ལྡན་པའི་དབུ་སྙུང་བཞེས། འདུས་པ་ཁྲི་ཕྲག་བྱར་ངེས་པ་དོན་གྱི་ཆོས་ཀྱི་འཁོར་ལོས་སྨིན་ཅིང་གྲོལ་བར་མཛད། རྒྱ་དཀར་ནག་སོགས་འཛམ་གླིང་ན་ཆེ་བའི་རྒྱལ་པོ་རྣམས་ཀྱི་བཀུར་བ་མ་ཟད། ཚངས་པ་དང་བརྒྱ་སྦྱིན་སོགས་ལྷ་ཀླུ་གནོད་སྦྱིན་དྲི་ཟར་བཅས་པའི་འཇིག་རྟེན་གྱི་མཆོད་པ་དང་བསོད་ནམས་ཀྱིང་དུ་གྱུར། ངོ་མཚར་བའི་གཏམ་སུམ་པོ་བདུན་སོགས་རྨད་བྱུང་གི་མཛད་པ་བློ་ཡི་ཡུལ་ལས་འདས་པ་བསྟན་ནས་དགུང་ལོ་དོན་ལྔ་པར་མངོན་པར་དགའ་བའི་ཞིང་དུ་གཤེགས་བདེ་གཤེགས་དྲི་མེད་དཀར་པོར་གྱུར་ཏོ། དེ་ལྟར་བླ་མ་རིན་པོ་ཆེ་འདི་ཉིད་ཀྱི་གདན་པ་ཆེན་པོ་བྱིན་རླབས་རྨད་དུ་བྱུང་བའི་གནས་ཆཻན་རྒྱལ་བ་རྒྱ་མཚོའི་བསྟི་གནས་འདིར་རབ་བྱུང་བཅུ་བཞིའི་ནང་མཚན་མེ་ཁམས་འཁོར་ལོའི་སྣ་ཅན་གྱི་ལོར་བཏབ་པའི་ནང་མཚན་ཁ་བ་ཅན་གྱི་རྒྱལ་མཁས་སུ་མེས་བདོན་རྣམ་གསུམ་གཚོ་བོར་གྱུར་པའི་འོད་ཆོས་སྐྱོང་བའི་རྒྱལ་པོ་རྣམས་དང་། འབྲོམ་སྟོན་རྒྱལ་བའི་འབྱུང་གནས་སོགས་སྐུ་བཀོད་པ་ཇི་སྙེད་ཅིག་དང་། ཁྱད་པར་འབྲི་གུང་འདིར་སྐྱོབ་པ་རིན་ཆེའི་སྐབས་ཐུབ་པ་བསོད་སྙོམས་པའམ་རིན་ཆེན་བྱང་ཆུང་སོགས་དང་། གདན་རབས་རིན་པོ་ཆེར་ཁ་བ་དང་། ཆོས་དབྱིངས་རང་གྲོལ་སོགས་སྐུའི་ཡང་སྲིད་རིམ་པར་བརྒྱུད་མཐར། རབ་འབྱམས་རྒྱལ་ཀུན་འདུས་པའི་སྤྱི་གཟུགས་རིགས་དང་དཀྱིལ་འཁོར་རྒྱ་མཚོའི་མངའ་བདག་བཀའ་དྲིན་གསུམ་ལྡན་རྩ་བའི་བླ་མ་མཚན་བརྗོད་པར་དཀའ་བ་རྗེ་བཅུན་བསྟན་འཛིན་པདྨའི་རྒྱལ་མཚན་འཛིགས་མེད་འཕྲིས་ཕྱོགས་ལས་རྣམ་པར་རྒྱལ་བའི་སྔེ་ཞེས་བྱ་བའི་གདུང་ཁང་སྟོན་པ་མཉམ་མེད་ཤཱཀྱའི་རྒྱལ་པོའི་གནས་ཡངས་པ་ཅན་གསལ་ལྡན་དུ་ལྷའི་དབྱར་གནས་མཛད་ཡུམ་ལ་ཆོས་གསུངས་སྔ་དྲོ་དགག་དབྱེ་མཛད་ཕྲི་དྲོ་ནམ་མཁའ་ལས་བབས་ནས་ཕེབས་དུས་གསལ་ལྡན་དད་པ་ཅན་གྱི་བཞེངས་པའི་ལྷ་བབས་སམ་ཡང་ན་སུམ་ཆུ་རྩ་གསུམ་ལྷའི་མཆོད་རྟེན་དུ་གྲགས་པ་ཆ་ཚད་སོགས་རྒྱལ་དབང་ཆོས་ཀྱི་གྲགས་པས་མཛད་པ་ཐིག་རྩའི་དགོངས་དོན་དཔྱིས་ཕྱི་པ་བགྱིས་པའི་བུམ་ནང་དུ་དཔལ་ལྡན་བླ་མ་དམ་པའི་སྐུ་གདུང་རིན་པོ་ཆེ་ཡིད་བཞིན་དབང་གི་རྒྱལ་པོ་དང་མཚུངས་པ་མ་ཉམས་ཧྲིལ་པོར་བཞུགས་ཤིང་། དར་ཟབ་ཀྱི་ནབ་བཟའི་རིགས་དབུ་ལོ་གདུང་རྭ་གདུང་ཚྭ་གདུང་ཆབ་རིལ་བུ། ཕྱག་འཕྲེང་ཞལ་འདོན་ཕྱག་དཔེ་ཕྱག་ཌར་འཕན་བཅས། གསོལ་དཀར་གསོལ་ཞལ་སྙན་རྭ་སོགས་སྐུའི་ཉེ་དཔྱད་སྐུ་དྲག་མ་བྱིན་ཅན་སྣེ་མང་དང་། གཞན་ཡང་སྟོན་པ་ཤཱཀྱའི་རྒྱལ་པོའི་འཕེལ་གདུང་། སངས་རྒྱས་རབ་བདུན་གྱི་རིང་བསྲེལ། སྲས་དར་མ་མདོ་སྡེའི་དབུ་ཀླུད་ལས་འཁྲུངས་སའི་རིང་བསྲེལ། འཇིག་རྟེན་གསུམ་གྱི་མགོན་པོའི་རིང་བསྲེལ། རྗེ་རིན་ཆེན་ཕུན་ཚོགས་དང་། རྗེ་བཙུན་ཆོས་ཀྱི་རྒྱལ་པོ་བཅས་ཀྱི་འཕེལ་གདུང་། མཉམ་མེད་ཤཱཀྱའི་རྒྱལ་པོ་དང་། ཤཱ་རིའི་བུ་མོ་མོ་འགལ། ཀུད་དགའ་འཆར་ཀ་སིང་གྷ་གླིང་པ་བཅས་ཀྱི་སྐུ་ཆོས་དང་སྣམ་སྦྱར་གྱི་དུམྦུ་བྱང་ཆུབ་ཤིང་དང་མ། སངས་རྒྱས་གླང་པོའི་གདུང་། བྱང་ཆུབ་སེམས་དཔའ་ཆོས་འཕགས་ཀྱི་འཚེམས། ཨོ་རྒྱན་ཡབ་ཡུམ་གྱི་དབུ་སྐྲ་བྱང་སེམས། ཟབ་བེར་ཆོས་སྨན། ཏིལླི་པ་ཆེན་པོས་འོག་མིན་མཁའ་འགྲོ་གསང་འགྲོ་གསངས་མཛོད་ནས་སྤྱན་དྲངས་པའི་དམ་རྫས་རོལ་པ་ཆེན་པོ། ། པཎ་ཆེན་ནཱ་རོའི་སྙན་རྒྱན། ལྷོ་བྲག་མར་པའི་འཚེགས། བེར་སེང་ཆེན་བགྱིང་བསྣོལ་གྱི་དུམ་བུ། ཡུམ་བདག་མེད་མའི་ན་བཟའ། མར་མི་ཡབ་སྲ་མཐུང་མོང་གི་གསོལ་ཞལ། རྗེ་མི་ལའི་རལ་གུ། མཉམ་མེད་དྭགས་པོའི་དབུ་སྐྲ། འགྲོ་མགོན་ཕག་གྲུབ་འཚེམ། གསོལ་ཞལ་ཕྱའུའི་དུམ་བུ་རྗེ་སྐྱོབ་པ་རིན་ཆེ་ནས་བཟུང་དཔལ་ལྡན་བླ་མ་དམ་པའི་བར་གྱི་འབྲི་གུང་གདན་རབས་རིམ་བྱོན་གྱི་དབུ་ལོ། སྐུ་ཤ་ཕྱག་འཕྲེང་ན་བཟའ་སོགས་དང་། གཞན་ཡང་སེལ་མེད་ཅིང་གྲུབ་མཐའ་རིས་སུ་མ་ཆད་པའི་དམ་རྫས་ནང་རྟེན་ཁྱེད་པར་དུ་འཕགས་པ་སྣེ་མང་དང་། གུ་རུའི་སྐུ་ཚབ། གསེར་དངུལ་ཟངས་ལི་མ་མཁར་རག་སོགས་ཀྱི་བླ་མ་ཡིད་དམ་སངས་རྒྱས་བྱང་སེམས་སྐུ་བྱིན་ཅན་མང་བ། ཆས་སྐུའི་རིང་བསྲེལ་བླ་མ་བརྒྱུད་པ་དང་རྒྱུད་སྡེ་བཞིའི་ལྷའི་གཟུངས་རྒྱས་འབྲིང་བསྡུས་གསུམ་ཇི་སྙེད་པར་ལ་བཏབ་པ་སོ་སོ་སྟོང་ཕྲག་བརྒལ་བ་ཙམ་དང་། བཀའ་བགྲྱུད་གོང་མ་རྣམས་ཀྱི་རྣམ་ཐར་མགུར་འབུམ་མདོ་འདུས་བརྒྱུད་སོགས་ཀྱི་གློགས་བམ་དུ་མ་དང་། པད་སྤྲུངས་རྒྱ་གར་མ་དང་། བཀའ་གདམས་མཆོད་རྟེན། གཏེར་ཕུར་གདུང་ཚྭ་ལས་གྲུབ་པའི་ཚྭ་ཚྭ་མཆོད་བརྒྱ་མ་དང་མཆོད་བརྒྱད་བཅས་གྲངས་མང་། རྒྱ་དཀར་ནག་བལ་བོད་སོགས་ཀྱི་གནས་ཆེན་དུ་མའི་ས་དྷོ་ཆུ་ཤིང་སོགས་འཛོམ་ཆེ་བ། སེང་ཁྲིར་དཔའ་བོ་གྲུབ་པའི་རྒྱུད་ནས་གསུངས་པའི་གནོད་སྦྱིན་འཁོར་མན་ངག་དང་ལྡན་པ། གནོད་སྦྱིན་གའུ་བུམ་གཏེར་དང་། རིན་ཆེན་ནོར་སྣའི་རིགས་སྨན་འབྲུ་དར་ཟབ་མཁོ་དགུའི་འབྱོར་པས་རབ་ཏུ་བལྟམས་ཤིང་ཕྱིར་གསེར་དངུལ་སྤེལ་མས་ལེགས་པར་གཡོགས་ཤིང་བཟོ་ཁྱད་དུ་མ་དང་བཅས་པའི་དུང་གཡས་འཁྱིལ་དང་ཕ་ལམ་པད་རག་མར་གད་ནལ་ཨིནྡྲ་ནི་ལ་གཡང་ཏྲིའུ་གཡུ་བྱིར་སྦུར་ལེགས་མུ་ལེན་སོགས་རིན་ཆེན་དུ་མའི་ཕྲ་རྒྱན་གྱི་སྤུད་པའོ། སྒོ་ཁྱིམ་དུ་རྗེ་བཙུན་དཀོན་མཆོག་རཏྣའི་ཐུགས་དམ་རྟེན་དུ་བཞེངས་པ་ཇོ་བོ་རྗེ་དཔལ་ལྡན་ཨ་ཏི་ཤའི་གསེར་སྐུ་བྱིན་ཅན་རྙིང་མ་ཁང་ནས་གདན་དྲངས་པ་དང་། པ་ཊའི་སྒོ་ཁང་ཆུང་དུ་རྣམས་ལ། སངས་རྒྱས་རྣམ་གཟིགས། གཙུག་ཏོར་ཅན། ཐམས་ཅད་སྐྱོབ། འཁོར་བ་འཇིགས། གསེར་ཐུབ། འོད་བསྲུང། ཤཱཀྱ་ཐུབ་པ་བཅས། སངས་རྒྱས་རབ་བདུན་གྱི་སྐུ་བཅས་བཞུགས་ཤིང་དབུ་ཐོག་ཏུ་གསེར་གདུགས་ལ། འཇམ་དཔལ་གཤིན་རྗེ་གཤེད་ཡང་བཟློག་མེའི་སྤུ་གྲི་གུར་ཁང་མའི་ལུགས་ཀྱི་དཀྱིལ་འཁོར་འབུར་དུ་དོད་པ་ངོ་མཚར་རྨད་དུ་བྱུང་བའི་དངུལ་གདུང་རིན་པོ་ཆེ་མཐོང་གྲོལ་ཆེན་མོར་གྲགས་པ་ལགས་སོ། འདིའི་གཡོན་དུ་བཞུགས་པ་ནི། སྔོན་འདས་པའི་དུས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངསརྒྱས་ཀླུའི་རིགས་མཆོག་དང་། ད་ལྟར་རྫོགས་པའི་སངས་རྒྱས་མོས་པ་རབ་ཏུ་དགའ་བའི་སྙིང་པོ་ནོར་བུ་རིན་པོ་ཆེ་བརྩེགས་པའི་རྒྱལ་པོ་ཉིད་མ་འོངས་པ་ན་རྫོགས་པའི་སངས་རྒྱས་མགོན་པོ་ཀུན་ཏུ་གཟིགས་ཞེས་བྱ་བར་འགྱུར་བས་ན། ཟླ་གསང་འདུས་པ་ཏནྟྲའི་ལེའུ་དྲུག་བཅུ་པ་ལས། ང་ནི་དུས་གསུམ་འབྱུང་བའི་སྐུ། སངས་རྒྱས་ཀུན་གྱི་སྔོན་དུ་འབྱུང་། ང་ནི་དུས་གསུམ་ཕྱིས་ཀྱང་འབྱུང་། མ་འོངས་བསྟན་པའི་སྙིང་པོར་འབྱུང་། ང་ནི་དུས་གསུམ་ད་ལྟ་འབྱུང་། ད་ལྟ་མངོན་དུ་གྱུར་པའི་ལྷ། ཞེས་སོགས་རྒྱས་པར་གསུངས་པའི་རྗེ་བཙུན་འཇམ་པའི་དབྱངས་ནི་དུས་གསུམ་མངོན་པར་སངས་རྒྱས་ཤིང་། སངས་རྒྱས་ཀུན་གྱི་ཡབ་ཡུམ་སྤྱི་མེས་སུ་གྱུར་ཀྱང་། ཞིང་འདིར་སྐལ་བཟང་རྣམ་འདྲེན་ཤཱཀྱའི་རྒྱལ་པོའི་བསྟན་ལ་རྒྱལ་བའི་སྲས་ཀྱི་མཐུ་བོ་འཇམ་དཔལ་གཞོན་ནུ་ཟུར་ཕུད་ལྔ་ལྡན་ཉིད་འགྲོ་བའི་དོན་དུ་འཕགས་བོད་ཀུན་ལ་སྤྲུལ་པའི་སྐྱེས་མཆོག་བགྲང་ཡས་ཀྱི་སྐུའི་སྐྱེ་བ་དུ་མ་དང་། ཁྱད་པར་མགོན་པོ་འབྲི་གུང་པ་ཆེན་པོ་རིན་ཆེན་དཔལ་གྱི་དྲུང་དུ་སྤྱན་སྔ་གྲགས་པ་འབྱུང་གནས་དང་། སླར་ཡང་ལྷ་བབས་སྐྱུ་རའི་གདུང་ལས་རྡོ་རྗེ་རིན་ཆེན་དང་། ཆོས་ཀྱི་རྒྱལ་པོ་རིན་ཆེན་ཕུན་ཚོགས། རྒྱལ་དབང་ཆོས་ཀྱི་གྲགས་པ་སོགས་གདན་རབས་གསེར་གྱི་འཕྲེང་བ་ཡང་སྲིད་རིམ་པར་བརྒྱུད་མཐར་རྗེ་བཙུན་བླ་མ་མཚུངས་མེད་མཆོག་གི་སྤྲུལ་པའི་སྐུ་བསྟན་འཛིན་ཆོས་ཀྱི་རྒྱལ་མཚན་འཇིགས་བྲལ་ཕྱོགས་ལས་རྣམ་པར་རྒྱལ་པའི་སྡེ་ཞེས་བྱ་བས་གདུང་ཁང་འདི་ཡང་སུམ་ཅུ་རྩ་གསུམ་ལྷའི་གནས་སུ་ཡུམ་ལ་ཆོས་གསུངས་ཤིང་། དབྱར་ཟླ་བ་གསུམ་དུ་བཞུགས་པར་མོ་འགལ་ཆེན་པོས་བསྐུལ་ནས་གྲོང་ཁྱེར་གསལ་ལྡན་དུ་ལྷ་ལས་བབས་པའི་ཆོ་འཕྲུལ་བསྟན་པའི་ཚེ་གསལ་ལྡན་རྣམས་ཀྱི་བཞེངས་པའི་ལྷ་ལས་བབས་པའི་མཆོད་རྟེན་འདིའི་བྲེ་བུམ་མཚམས་སུ་རྗེ་བླ་མའི་དབུ་ཐོད་མེ་བརྡུགས་མ་བུམ་ཧྲིལ་དུ་བྱོན་པ་དེ་ཉིད་རིན་པོ་ཆེའི་ཟ་མ་ཏོག་ཏུ་བཅུག་སྟེ་བཞུགས་སུ་གསོལ་ཞིང་། གཞན་ཡང་དབུ་ལོ། དར་རས་ཀྱི་ན་བཟའི་རིགས་དང་། སྐུ་ཚལ། གདུང་ཚྭ། གདུང་ཐལ། གདུང་ཆབ་རིལ་བུ། ཐུགས་དམ་ཕྱག་དེས། ཕྱག་འཕྲེང་། ཕྱག་ཏིང་། གསོལ་དཀར། གསོལ་ཞལ། མགུལ་ག་ནང་ཞུགས་ཆ་ཚང་སོགས་སྐུའི་ཉེ་དཔྱད་སྐུ་དྲག་མ་བྱིན་ཅན་དང་། འཕེལ་གདུང་རིང་བསྲེལ་སོགས་ཀྱི་མཚོན་བསྲེལ་རྣམ་པ་ལྔ་དང་། སྐུ་གསུང་ཐུགས་རྟེན་བྱིན་ཅན་བཅས་ཀྱི་རྣམ་གྲངས་དང་སེང་ཁྲིར་གནོད་སྦྱིན་འཁོར་ལོ་ནོར་ལྷའི་རྟེན་དང་ནོར་སྣའི་རིགས་སོགས་མཁོ་དགུའི་ཡོ་བྱད་ཇི་སྙེད་དང་སྤྱིར་གསེར་དངུལ་གྱི་གཡོགས་པའི་བཟོ་བཀོད་དང་ཕྲ་རྒྱན་གྱི་རིགས་ལ་སོགས་གདུང་འབུམ་མཐོང་གྲོལ་ཆེན་མོ་ཉིད་དང་རྣམ་དབྱེར་མེད་ཅིང་། སྒོ་ཁྱིམ་དུ་མཉམ་མེད་ཉི་མའི་གཉེན་གྱི་གསེར་སྐུ་བྱིན་ཅན་གསེར་ཁང་སྦུག་ནས་སྤྱན་དྲངས་པ་དང་། པ་ཊའི་ཕྲོད་ཀྱི་སྒོ་ཁྱིམ་མདུན་ལ་རྗེ་དཀོན་མཆོག་འཕྲིན་ལས་དོན་གྲུབ་ཆོས་ཀྱི་རྒྱལ་པོའི་ཐུགས་དམ་རྟེན། རྡོ་རྗེ་འཆང་། ཏིལླི། ནཱ་རོ། མར་པ། མི་ལ། སྒམ་པོ་པ། ཕག་གྲུ་བཅས་ཀྱི་སྐུ་བརྙན་བྱིན་ཅན་བཞུགས་ཤིང་། དབུ་ཐོག་ཏུ་གསེར་གདུགས་བཅོམ་ལྡན་འདས་ཚེ་དང་ཡེ་ཤེས་དཔག་ཏུ་མེད་པ་འཆི་མེད་རྔ་སྒྲའི་དཀྱིལ་འཁོར་འབུར་དོད་བཅས་ངོ་མཚར་རྨད་དུ་བྱུང་བའི་གདུང་འབུམ་བྱིན་རླབས་དཔལ་འབར་དུ་གྲགས་པ་ལགས། འདིའི་གཡོན་དུ་བཞུགས་པའི་བྱང་ཆེན་གསེར་དངུལ་ལས་གྲུབ་པ་གཡུ་བྱིར་མུ་ཏིག་སྦུར་ལེན་ཤེལ་རིགས་ཀྱི་ཕྲས་སྤུད་པ་འདི་ནི་འཕགས་པའི་ཡུལ་གྱི་སློབ་དཔོན་ཧཱུཾ་ཀཱ་ར་དང་། བྲམ་ཟེ་ས་ར་ཧ་ལ་སོགས་པའི་སྐུའི་སྒྱུ་འཕྲུལ་བོད་ཡུལ་འདིར་ལྷ་སྲས་དགེ་བའི་དཔལ་དང་། ཁུ་སྟོན་སོགས་མང་དུ་བརྒྱུད་པའི་མཐར་དཔལ་འབྲི་གུང་པ་ཆེན་པོ་བསྟན་འཛིན་ཆོས་ཀྱི་ཉི་མ་འཕྲིན་ལས་རྣམ་པར་རྒྱལ་བའི་སྡེ་ཞེས་བྱ་བའི་སྐུའི་བསྐྱེད་མའི་ཕྱི་བརྟེན་དུ་བཞེངས་པ་འདིའི་ནང་དུ་སྟོན་པ་ཤཱཀྱའི་རྒྱལ་པོའི་འཕེལ་གདུང་གི་དབུས། རིང་བསྲེལ་ལྔ་དང་། རྗེ་ཉིད་ཀྱི་ཕྱག་བརྐོས་མ་སངས་རྒྱས་བྱང་སེམས་ཀྱི་སྐུ་ནས་འབྲུ་རེ་ལས་གྲུབ་པ་ངོ་མཚར་བ་བཅུ་ཕྲག་གཅིག་དང་ཉག་མ་ལྔ་ལ་སོགས་པ་སྐུ་གསུང་ཐུགས་རྟེན་བྱིན་ཅན། སེང་ཁྲིར་གནོད་སྦྱིན་བང་མཛོད་ནོར་ལྷའི་བཅའ་གཞི་འཁོར་རྫས་སོགས་རྒྱུད་ཀྱི་དགོངས་དོན་མ་འཕྱུགས་པ་རྗེ་ཉིད་ཀྱི་རབ་ཏུ་གནས་པ་སོགས་བྱིན་རླབས་གཟི་བོད་འབར་བ་འདི་ཕོ་བྲང་བཀྲ་ཤིས་ཚུགས་ཀྱི་ཚོམ་ཆེན་བཀའ་བརྒྱུད་ཕོ་བྲང་དུ་བཞུགས་པ་ཕྱིས་འདིར་གདན་དྲངས་པ་ལགས། གདུང་རྟེན་མཐོང་གྲོལ་ཆེན་པོའི་གཡས་ཀྱི་ཀུན་རར་བཞུགས་པའི་བཀའ་འགྱུར་རོ་ཅོག་རྙིང་རྒྱུད་དང་བཅས་པ་འདི། གངས་ཅན་ལྷ་གཅིག་ཕྱག་ན་པདྨ་གང་འདུལ་ཐབས་ཀྱི་ཆོས་རྒྱལ་སྲོང་བཙན་སྒམ་པོ་སོགས། རྒྱལ་པོ་བློན་པོ། སྐྱེས་ཆེན། གྲུབ་ཐོབ། དགེ་སློང་། སྔགས་པ། སྐྱེས་ཕྲལ་སོགས་ཀྱི་སྤྲུལ་པ་དུ་མས་འགྲོ་དོན་དཔག་མེད་མཛད་ཅིང་། ཙཱ་མ་རིའི་མགོན་དུ་ངེས་དོན་སྙིང་པོའི་བསྟན་པ་སྤེལ་བ་ལ་སྙེངས་པ་མི་མངའ་བ་རྒྱལ་དབང་དཀོན་མཆོག་འཕྲིན་ལས་བཟང་པོའི་ཐུགས་དམ་རྟེན་དུ་མཐིང་ཤོག་ལ་གསེར་དངུལ་སྤེལ་མས་བཞེངས་པ་རྗེ་ཉིད་ཀྱི་རབ་གནས་མཛད་པ་བྱིན་རྨད་དུ་བྱུང་བ་ལགས། གཞན་ཡང་རྒྱལ་བ་ཉི་མའི་གཉེན་གྱི་རྟོགས་བརྗོད་དཔག་བསམ་ཁྲི་ཤིང་བྲིས་ཐང་ཆེན་མོས་གཙོས་བླ་མ་ཡི་དམ་སངས་རྒྱས་བྱང་སེམས་ཆོས་སྲུང་བཅས་ཀྱི་བྲིས་སྐུ་ཡང་མང་དུ་བཞུགས་པའི་གཙུག་ལག་ཁང་མི་འགྱུར་ལྷུན་གྲུབ་བཀྲ་ཤིས་བདེ་ལྡན་དུ་གྲགས་པ་འདི་ལ་མོས་གུས་རྩེ་གཅིག་བགྱིས་ན། སྐྱེ་བ་འདིར་ཡང་ཚེ་བསོད་དཔལ་འབྱོར་རྒྱས་ཤིང་ཡིད་སྨོན་གང་བཏབ་འགྲུབ་པ་དང་། མཐར་ཐུག་རྣམ་མཁྱེན་གོ་འཕང་མྱུར་དུ་ཐོབ་པར་འགྱུར་བ་ནི། མདོ་སྡེ་རྣམས་ལས། དེ་བཞིན་གཤེགས་པའི་སྐུ་དང་མཆོད་རྟེན་ལ་མོས་པས་མཆོད་པ་སོགས་ཀྱི་བསོད་ནམས་ལན་གཅིག་མ་ཡིན་པ་གསུངས་ཏེ། གསལ་རྒྱལ་གྱི་ཞུས་པ་ལས། དཀོན་མཆོག་གསུམ་ཕྱིར་མི་རྣམས་གང་དདག་གིས། འཕགས་པ་དགྱེས་པའི་དཀྱིལ་འཁོར་བྱས་པས་ནི། རྐང་ལག་སེར་མོ་དྲྭ་བས་འབྲེལ་བ་དང་། ཡན་ལག་ཐམས་ཅད་ཀྱང་ནི་སྐྱོན་མེད་འགྱུར། ཞེས་སོགས་རྒྱ་ཆེར་བསྟན་པའི་ཕྱིར་མོས་བདུན་རྩེ་གཅིག་པས་ཕྱག་དང་། མཆོད་པ། སྡིག་བཤགས། ཡི་རང་སོགས་ལེགས་པར་མཛད་ནས། མགོན་པོ་བྱམས་པས། ཡོངས་སུ་བསྔོ་བ་ཁྱད་པར་ཅན། དེ་ནི་བྱེད་པ་མཆོག་ཡིན་ནོ། ཞེས་གསུངས་པས། ཕན་བདེའི་འབྱུང་གནས་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པ་དང་། དེ་འཛིན་སྐྱེས་བུའི་ཚོགས་རྣམས་ཞབས་བརྟན་ཅིང་། ཕྱོགས་བཅུ་རྒྱམ་བ་སྲས་བཅས་ཀྱི་དགོངས་པ་རྫོགས་པ། བསྟན་རྩ་དགེ་བདུན་གྱི་འདུས་སྡེ་འཕེལ་ཞིང་སྡོམ་གསུམ་ཆོས་སྤྱོད་བཅུ་ལ་བརྩོན་པ་དང་། འཇིག་རྟེན་ཁམས་སུ་ནད་མུག་འཁྲུག་རྩོད་ཞི་ཞིང་བདེ་སྐྱིད་རྫོགས་ལྡན་ལྟར་འགྱུར་བ། མཁའ་མཉམ་གྱི་སེམས་ཅན་ཐམས་ཅད་མྱུར་དུ་རྣམ་མཁྱེན་རྫོགས་པའི་བྱང་ཆུབ་ཀྱི་གོ་འཕང་མངོན་དུ་གྱུར་ཅིག་སྙམ་པའི་ཐུགས་བསྐྱེད་ཡང་དག་པ་ཞུ་འཚལ། ཕྱག་འཚལ་བ་དང་༴༴༴རྣམ་དག་གངས་རི་ལྟར་དཀར་༴༴༴དགེ་བ་འདི་ཡི་སྐྱེ་བ་༴༴༴དེ་ལྟར་འོག་མིན་ཁང་གསར་མི་འགྱུར་ལྷུན་གྲུབ་བཀྲ་ཤིས་བདེ་ལྡན་གྱི་རྟེན་བཤད་མདོར་བསྡུས་འདི་བཞིན་རྗེ་ཡབ་སྲས་ཀྱི་གཟིམས་འགགས་རྣམ་དཔྱོད་བློ་ཡི་འཇུག་སྒོ་ཡངས་པ་དཀོན་མཆོག་མཐར་ཕྱིན་གྱིས་བྲིས་ཞེས་བསྐུལ་མ་གནང་བར། དཔལ་འབྲི་གུང་པའི་གྲྭ་རིགས་ཐ་ཤལ་བ་རཏྣ་གུ་ཎ་ཀཱ་རས་བཀོད་པ། སརྦ་མངྒ་ལཾ། །